'Billik' om op veilige plek stil te hou as polisie jou aftrek | Maroela Media
'n Strafregkenner sê volgens die beskikbare inligtin
g lyk dit nié of 'n motoris wat tot by 'n vulstasie gery het nadat die Tshwane-metropolisie haar beveel het om stil te hou, verkeerd opgetree het nie.
Maroela Media het Vrydag berig oor die jong vrou wat glo in Lyttelton in Pretoria deur lede van die metropolisie beveel is om langs die pad stil hou. Dit was omstreeks 23:30 en die vrou was alleen in haar motor.
Sy het – oënskynlik uit vrees – tot by 'n vulstasie gery waar die metropolisie haar hardhandig behandel, haar hande vasgebind en eindelik in 'n polisievoertuig geboender het. 'n Video van die voorval is op sosiale media versprei en het groot kritiek ontlok.
Dr. Llewelyn Curlewis, 'n strafregkenner, het by navraag gesê dit lyk of die vrou wou seker maak sy hou op 'n veilige plek stil. "Sy het dit moontlik ook in haar agterkop gehad dat daar geslote kringtelevisiekameras daar is [wat die gebeure kan opneem].
"Wat kommerwekkend is, is dat dit lyk of sy redelik hardhandig behandel is. 'n Mens weet nie of sy wél regmatig in hegtenis geneem is en of sy haar dus teen arrestasie verset het nie," het Curlewis gesê.
"Ek dink nie enige hof gaan dink haar optrede, om tot by 'n veilige plek te ry om byvoorbeeld 'n kaping te probeer verhoed, was onredelik nie."
Curlewis meen die metropolisie moes eerder kalm aan die vrou verduidelik het hoekom sy in hegtenis geneem is. Dit lyk nie of dit die geval was nie.
"Jy is veronderstel om gehoor te gee aan enige regmatige instruksie van die polisie, maar 23:00 in die nag sou jy dink hulle sal verstaan as jy vir hulle wys jy gaan op 'n veilige plek stilhou," het hy gesê.
Curlewis sê hy vind dit ook moeilik om te verstaan hoekom soveel polisiebeamptes nodig was om die vrou in bedwang te bring.
"Dit is 'n baie moeilike situasie en elke voorval sal op sy eie meriete oorweeg moet word."
Hy het gesê die polisie se eie syfers oor die aantal siviele sake wat teen hom aanhangig gemaak en skadevergoedingseise wat die polisie weens onregmatige inhegtenisneming moes uitbetaal, versterk ook mense se agterdog oor die polisie.
Sr.supt. Isaac Mahamba, woordvoerder van die Tshwane-metropolisie, het vroeër gesê die voorval word intern ondersoek.
Mens wonder wat het van die beginsel van 'Minimum geweld' geword? As dit in orde is om so in hegtenis geneem te word, veral in die lig dat sommige polisie beamptes self betrokke is by misdaad, en andere wat uniforms en wapens verkoop, verhuur en uitleen, sal mens begin wonder of jy nie naderhand jouself moet verdedig teen die polisie nie?
Maar wat het sy verkeerd gedoen dat hulle haar wou aftrek?
Seker niks, want daar word tot nou nog nie 'n woord gerep oor wat sy verkeerd gedoen het nie.
En nou is die een polisiemannetjie glo skielik met siekteverlof…
Die vrou het miskien verkeerd opgetree maar om soe mishandel te word is heeltemaal verkeerd. Daar is 'n slegte manier om ietsie te doen, en 'n goeie manier. Die vrou is amper aangeval, en aangerand en dit is onaanvaarbaar. Hulle het met haar soos diere aangegaan!! Ek is seker vandag is sy potblou oorels?
Ek dink die polisie en verkeer polisie mut ook begin kammeras in hul karre en by padblokades kry. Wat dan altwee partye kan beskerm as daar n saak opkom. Kan vir byde partye help.